Keselamatan dan kebajikan pelajar UNIMAS diutamakan
NUR AIN OTSMAN KUCHING: Keselamatan dan kebajikan pelajar di kolej kediaman Universiti
Malaysia Sarawak (UNIMAS) sentiasa diberi keutamaan dalam mendepani serangan
wabak Covid-19. Timbalan Naib Canselor (Hal Ehwal Pelajar dan Alumni) UNIMAS Profesor Dr
Thomas Kana @ Kamarudin Kana memberi jaminan bahawa pihaknya komited menjaga
keselamatan dan kebajikan lebih 2, 000 pelajar yang berada di kolej kediaman
masing-masing pada ketika ini. “Kita sedia maklum wabak Covid-19 semakin membimbangkan dan merisaukan
kita semua.  “Oleh itu, kita telah mengarahkan dan meminta pelajar supaya bertenang
dalam menghadapi suasana  Perintah
Kawalan Pergerakan (PKP) ini,” katanya dalam pesanan ringkas beliau di
facebook rasmi UNIMAS, semalam. Ujarnya , pelajar dinasihatkan supaya terus berada di kolej kediaman
masing-masing. “Kita sentiasa memantau pergerakan pelajar di dalam kampus. Perkhidmatan
di kolej kediaman akan berjalan seperti biasa sepanjang tempoh PKP daripada
pukul 8 pagi hingga 5 petang dengan kadar staf yang minima secara bergilir. “Kafeteria akan sentiasa dibuka termasuk kedai serbaneka di dalam
kolej kediaman tersebut,” jelasnya. Pihaknya turut mengharapkan ibu bapa supaya bertenang dan jangan terdesak
untuk membawa anak keluar daripada kampus berkenaan. “Kita mengharapkan pelajar sering mematuhi arahan daripada pihak kolej
dan pihak UNIMAS terutamanya dengan meminimakan pergerakan mereka,”
tambahnya lagi. Beliau turut berharap agar pelajar dapat duduk di bilik masing-masing dan
keluar apabila waktu mengambil makanan dan mengambil langkah langkah pencegahan
kebersihan diri masing-masing dengan membasuh tangan dengan sabun. “Sekiranya pelajar mempunyai masalah demam di tengah malam, batuk dan
sakit tekak, mereka boleh berhubung dengan pihak kolej dan seterusnya
menghubungi Pusat Kesihatan UNIMAS untuk tindakan selanjutnya,” katanya. Perkhidmatan ambulan juga dalam keadaan sedia sekiranya pelajar perlu
dibawa ke hospital dalam keadaan segera. “Sepanjang mereka berada di s ini, kita akan bantu sedaya upaya supaya
mereka dapat bertenang dan tidak dalam keadaan bahaya. “Kita mengharapkan pelajar akan patuh perintah kolej bagi melapor diri
setiap hari supaya kita tahu keberadaan mereka,” ujarnya. “Untuk pelajar yang berada di dalam kolej, mereka akan mendapat makanan
sarapan pagi, tengahari dan malam yang disedia sepenuhnya oleh pihak universiti
tanpa ada bayaran. “Kita mengharapkan inisiatif seperti ini akan meringankan beban para
pelajar. Saya merayu pelajar supaya sentiasa patuh kepada arahan PKP ini dengan
mengurangkan pergerakan mereka.

“Kita turut mengharapkan kerjasama daripada staf,
ibu bapa dan pelajar supaya dapat bertenang dalam suasana sebegini,”
katanya.



 
See author's posts
